ΓΡΑΠΤΗ ΕΡΩΤΗΣΗ P-2792/96 υποβολή: David Hallam (PSE) προς την Επιτροπή (14 Οκτωβρίου 1996)

Θέμα: Διασυνοριακή μετάδοση σκληρού πορνογραφικού υλικού εντός της ΕΕ

Στη διασαφήνιση της 19ης Ιανουαρίου 1993, (RC press Release IP (93)33) η Ευρωπαϊκή Επιτροπή αναφέρει ότι «πολλά κράτη μέλη έχουν τη δυνατότητα να αναλάβουν δράση κατά των καναλιών που θα μπορούσαν να παραβιάσουν το Άρθρο 22 της Οδηγίας είτε το κανάλι αυτό εμπίπτει στη δικαιοδοσία τους είτε όχι». Ποιά μέτρα θα μπορούσαν να λάβουν οι επίσημοι φορείς, όπως η Επιτροπή Ανεξάρτητης Τηλεόρασης στο ΗΒ, προκειμένου να ρυθμίσουν το θέμα της μετάδοσης σκληρού πορνογραφικού υλικού από το ένα κράτος μέλος στο άλλο;

Θα υπάρξουν προτάσεις της Επιτροπής για συμπερίληψη διάταξης στην ισχύουσα νομοθεσία σύμφωνα με την οποία την ευθύνη χορήγησης ή άρνησης αδειών να τη φέρουν οι χώρες που δέχονται τη μετάδοση σκληρού πορνό παρά οι χώρες που το εκπέμπουν;

Σε ποιό βαθμό ρυθμίζει η Ευρωπαϊκή Νομοθεσία το θέμα της διασυνοριακής μετάδοσης σκληρού πορνογραφικού υλικούς εντός της Ευρωπαϊκής Ένωσης, σε πρόσωπα τα οποία δεν είναι συνδρομητές και δεν επιθυμούν να το βλέπουν;

Κοινή απάντηση του κ. Oreja εξ ονόματος της Επιτροπής στις γραπτές ερωτήσεις P-2792/96 και E-2818/96 (29 Νοεμβρίου 1996)

Η ραδιοτηλεοπτική μετάδοση ρυθμίζεται σε κοινοτικό επίπεδο από την οδηγία 89/552/ΕΟΚ ((ΕΕ L 298, 17.10.1996. )) της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση ραδιοτηλεοπτικών δραστηριοτήτων.

Στην πρώτη φράση του άρθρου 22 της οδηγίας ορίζεται ότι τα κράτη μέλη λαμβάνουν τα κατάλληλα μέτρα για να εξασφαλίσουν ότι οι ραδιοτηλεοπτικοί φορείς που εμπίπτουν στη δικαιοδοσία τους δεν μεταδίδουν προγράμματα που μπορεί να βλάψουν σοβαρά τη φυσική, διανοητική ή ηθική ανάπτυξη των ανηλίκων και συγκεκριμένα προγράμματα που περιέχουν σκηνές πορνό ή άλογης βίας. Στη δεύτερη φράση του άρθρου 22 ορίζεται ότι ακόμη και στις περιπτώσεις που ένα πρόγραμμα ενδέχεται να βλάψει, έστω και ελάχιστα, την ανάπτυξη των ανηλίκων, πρέπει να μεταδίδεται σε ώρες που συνήθως δεν θα το βλέπουν ή διαφορετικά πρέπει να επιβάλλονται τεχνικά προστατευτικά μέτρα (κωδικοποίηση).

Δεδομένου ότι είναι δύσκολο να επιβληθούν ακριβείς ορισμοί σε πανευρωπαϊκό επίπεδο για το τί είναι αποδεκτό και τί όχι, όταν ένα κράτος μέλος δέκτης ισχυρίζεται την προφανή και επανειλημμένη παραβίαση του άρθρου 22, το άρθρο 2 παράγραφος 2 της οδηγίας προβλέπει ειδική διαδικασία μέσω της οποίας το εν λόγω κράτος μέλος μπορεί να λάβει άμεσα μέτρα κατά των ακατάλληλων εκπομπών, έστω και εάν ο εν λόγω ραδιοτηλεοπτικός φορέας δεν υπάγεται στη δικαιοδοσία του. Η διαδικασία αυτή εφαρμόσθηκε τρεις φορές από την έκδοση της οδηγίας το 1989 και σε όλες τις περιπτώσεις επρόκειτο για προγράμματα τα οποία μεταδόθηκαν, μεταξύ άλλων, στο Ηνωμένο Βασίλειο. Το Νοέμβριο 1995, η Επιτροπή εξέδωσε επίσημη γνώμη με την οποία πιστοποιεί ότι τα μέτρα που έλαβε το Ηνωμένο Βασίλειο στην υπόθεση «XXXTV» (πρώην TV Erotica) είναι σύμφωνα με το κοινοτικό δίκαιο.

Κατά συνέπεια, δεν υπάρχει καμία ανάγκη μετατροπής του συστήματος που έχει θεσπίσει το κοινοτικό δίκαιο. Δεν είναι εφικτό, ούτε από τεχνικής ούτε από νομικής απόψεως, να προβλεφθεί η έκδοση αδειών από τα κράτη μέλη σε ραδιοτηλεοπτικούς φορείς οι οποίοι δεν εμπίπτουν στη δικαιοδοσία τους. Δυνάμει της οδηγίας, το κράτος μέλος δέκτης έχει ήδη αποτελεσματικές εξουσίες για την καταπολέμηση των ραδιοτηλεοπτικών φορέων που κρίνει ότι παραβιάζουν το άρθρο 22 μεταδίδοντας στο έδαφος του π.χ. ραδιοτηλεοπτικά προγράμματα «σκληρού προνό». Επίσης, το κράτος μέλος εκπομπής πρέπει να φροντίζει ώστε οι υπό τη δικαιοδοσία του ραδιοτηλεοπτικοί φορείς δεν μεταδίδουν εκπομπές που παραβιάζουν τις διατάξεις του άρθρου 22, πρώτη φράση. Η Επιτροπή κίνησε διαδικασίες λόγω παραβάσεως σε κάθε περίπτωση που δεν τηρήθηκε η υποχρέωση αυτή.

Πρέπει να σημειωθεί ότι υπάρχουν διάφοροι σταθμοί υπαγόμενοι στη βρετανική δικαιοδοσία και κάτοχοι άδειας που έχει εκδοθεί από την Independent TV commission που μεταδίδουν στο Ηνωμένο Βασίλειο και σε άλλα κράτη μέλη προγράμματα που χαρακτηρίζονται από τις βρετανικές αρχές ως «soft» πορνό («Adult channel», «Fantasy channel», «Playboy channel»). Η Επιτροπή θα ζητήσει από το Ηνωμένο Βασίλειο να διαβεβαιώσει σε ποιά βάση στηρίζεται όταν θεωρεί ότι οι σταθμοί αυτοί δεν παραβιάζουν το άρθρο 22.

Επί πλέον, η Επιτροπή θέλει να υπενθυμίσει ότι, προς αποφυγή οποιασδήποτε παρερμηνείας, στην πρότασή της για αναθεώρηση της οδηγίας που υποβλήθηκε το 1995 ((COM (95) 86 τελικό. )) έχει ήδη προτείνει τη σαφέστερη διατύπωση του άρθρου 22. Η κοινή θέση που καθορίστηκε από το Συμβούλιο στις 8 Ιουλίου 1996 συμφωνεί με την πρόταση της Επιτροπής. Το Κοινοβούλιο, στις 12 Νοεμβρίου 1996, στην δεύτερη ανάγνωση που πραγματοποιήθηκε στο πλαίσιο της διαδικασίας συναπόφασης ακολουθεί την ίδια γραμμή και, επιπλέον, προτείνει την προσθήκη απαιτήσεων σχετικά με τα συστήματα φίλτρων για τα προγράμματα («V-chip»).

Τέλος, γνωστοποιείται στο αξιότιμο μέλος ότι η Επιτροπή, στις 16 Οκτωβρίου 1996, εξέδωσε Πράσινη Βίβλο για την προστασία των ανηλίκων και της ανθρώπινης αξιοπρέπειας στο πλαίσιο των νέων υπηρεσιών του οπτικοακουστικού τομέα και των πληροφοριών ((COM (96) 483. )) και ανακοίνωση σχετικά με το παράνομο και επιβλαβές περιεχόμενο που κυκλοφορεί μέσω του INTERNET ((COM (96) 487. )). Η ανακοίνωση αυτή προτείνει την επιβολή βραχυπρόθεσμων μέτρων όσον αφορά το εξειδικευμένο μέσο που λέγεται INTERNET. Η Πράσινη Βίβλος εξετάζει τα μέτρα που μπορούν να επιβληθούν μεσοπρόθεσμα και μακροπρόθεσμα, συμπεριλαμβανομένων των ρυθμιστικών και αυτορυθμιστικών μέτρων, σε όλες τις νέες υπηρεσίες του οπτικοακουστικού τομέα και των πληροφοριών. Ο προσδιορισμός της δικαιοδοσίας σε περιπτώσεις αδικημάτων πληροφορικής εξετάζεται επίσης από ομάδα συμβούλων. Τα προκαταρκτικά τους συμπεράσματα αναμένεται να εκδοθούν σύντομα (μελέτη Comcrime). Τα μέτρα αυτά θα εφαρμόζονται στις περιπτώσεις μετάδοσης προγραμμάτων πορνό μέσω δικτύων πληροφορικής.